ddrg/super_eurlex huggingface dataset:
Avainsanat

Tiivistelmä



Avainsanat

Verotus - Jäsenvaltioiden lainsäädännön yhdenmukaistaminen - Pääoman hankinnasta kannettavat välilliset verot - Pääomayhtiöiltä kannettavaa pääoman hankintaveroa ei kanneta sulautumisista, joissa yhtiö sulautuu sellaiseen yhtiöön, joka jo omistaa kaikki sulautuvan yhtiön osakkeet tai yhtiöosuudet

(Neuvoston direktiivin 69/335/ETY 4 artiklan 1 kohdan c ja d alakohta sekä 2 kohdan b alakohta ja 10 artiklan a, b ja c alakohta)

Tiivistelmä

Pääoman hankinnasta kannettavista välillisistä veroista annettu direktiivi 69/335/ETY, sellaisena kuin se on muutettuna direktiivillä 85/303/ETY, ei estä rekisteröintimaksun kantamista silloin, kun yhtiöt sulautuvat sellaiseen yhtiöön, joka jo omistaa kaikki sulautuvien yhtiöiden osakkeet tai yhtiöosuudet.

Tällaista sulautumista ei voida liittää mihinkään direktiivin 4 artiklassa, johon 10 artiklan a ja b alakohdassa viitataan, kuvailluista tapauksista. Tämä toimenpide, joka ei merkitse vastaanottavan yhtiön pääoman lisääntymistä ja jonka vastikkeeksi ei ole annettu osakkeenomistajilla tai yhtiöosuudenomistajilla olevien oikeuksien kaltaisia oikeuksia, kuten äänioikeuteen sekä voitonjakoon tai yhtiöitä purettaessa tehtävään omaisuuden jakoon liittyviä oikeuksia, ei kuulu direktiivin 4 artiklan 1 kohdan c ja d alakohdan soveltamisalaan. Se ei myöskään kuulu direktiivin 4 artiklan 2 kohdan b alakohdan soveltamisalaan, koska varojen lisäys ei koostu osakkeenomistajan tai yhtiöosuudenomistajan suorituksista. Lisäksi on todettava, että direktiivin 10 artiklan c alakohdassa säädetty kielto kantaa veroa rekisteröinnistä tai muista toiminnan harjoittamisen aloittamisen edellyttämistä muodollisuuksista, joita saatetaan vaatia yhtiöltä sen oikeudellisen muodon vuoksi, ei koske tällaista rekisteröintimaksua.
Avainsanat

Tiivistelmä



Avainsanat

Ennakkoratkaisukysymykset - Asian saattaminen yhteisöjen tuomioistuimen käsiteltäväksi - EY:n perustamissopimuksen 177 artiklassa tarkoitettu kansallisen tuomioistuimen käsite - Skatterättsnämnden (verolautakunta), jonka toiminta on pääasiassa hallinnollista - Verolautakunta ei kuulu käsitteen tuomioistuin alaan

(EY:n perustamissopimuksen 177 artikla)

Tiivistelmä

Kansalliset tuomioistuimet voivat pyytää yhteisöjen tuomioistuimelta ennakkoratkaisua ainoastaan silloin, kun niissä on vireillä oikeudenkäyntiasia ja kun niissä vireillä olevan menettelyn tarkoituksena on oikeudenkäyntiasian ratkaiseminen tuomioistuimen päätöksellä. Skatterättsnämnden (verolautakunta) ei näin ollen voi saattaa asiaa yhteisöjen tuomioistuimen käsiteltäväksi, koska sen toiminta on pääasiassa hallinnollista. Sen tehtävänä ei ole valvoa veroviranomaisten päätösten lainmukaisuutta, vaan tehdä ensimmäinen kannanotto tietyn liiketoimen verottamisesta, minkä vuoksi on katsottava, ettei Skatterättsnämnden ratkaise ennakkotiedolla riita-asiaa.
Avainsanat

Tiivistelmä



Avainsanat

1 Siirtotyöläisten sosiaaliturva - Yhteisön säännöstö - Asiallinen soveltamisala - Sopimusmääräykset - Sopimusmääräykset eivät kuulu yhteisön säännöstön asialliseen soveltamisalaan

(Neuvoston asetuksen N:o 1408/71 1 artiklan j alakohta)

2 Henkilöiden vapaa liikkuvuus - Työntekijät - Yhdenvertainen kohtelu - Irtisanomisen ehdot - Lisäeläkepisteiden myöntäminen, kun työntekijä on ennenaikaisesti siirretty varhaiseläkkeelle - Rajatyöntekijöiltä evätty etuus - Kansalaisuuteen perustuva välillinen syrjintä ei ole sallittua

(EY:n perustamissopimuksen 48 artikla; neuvoston asetuksen N:o 1612/68 7 artiklan 1 kohta)

Tiivistelmä

1 Lisäeläkejärjestelmät, jotka on otettu käyttöön toimivaltaisten viranomaisten yhtä tai useampaa ammattiryhmää edustavien järjestöjen, ammattiyhdistysten tai yritysten kanssa tekemillä sopimuksilla tai työmarkkinaosapuolten allekirjoittamilla työehtosopimuksilla ja jotka on tehty pakollisiksi viranomaisten päätöksellä, eivät ole asetuksen N:o 1408/71 1 artiklan j alakohdan ensimmäisessä alakohdassa tarkoitettua lainsäädäntöä. Tästä seuraa, etteivät nämä järjestelmät - eikä myöskään se tapa, jonka mukaan näihin järjestelmiin kuuluvat ilmaiset pisteet lasketaan - kuulu asetuksen N:o 1408/71 asialliseen soveltamisalaan, joten niitä ei voida arvioida kyseisen asetuksen säännösten valossa.

2. Jäsenvaltio ei voi olla myöntämättä rajatyöntekijöille lisäeläkepisteitä sen jälkeen, kun heidät on ennenaikaisesti siirretty pois työelämästä, aina siihen saakka, kun he saavuttavat tavanmukaisen eläkeiän. Tällainen ilmaispisteiden laskemistapa, joka kuuluu kyseisen toimialan työntekijöille myönnettäviin etuihin, on työntekijöiden vapaasta liikkuvuudesta yhteisön alueella annetun asetuksen N:o 1612/68 7 artiklan 1 kohdassa tarkoitettu irtisanomisen ehto, jota sovelletaan työntekijöihin. Sekä perustamissopimuksen 48 artiklassa että asetuksen N:o 1612/68 7 artiklan 1 kohdassa olevalla yhdenvertaista kohtelua koskevalla säännöllä kielletään paitsi kansalaisuuteen perustuva ilmeinen syrjintä, myös kaikki sellaiset peitellyn syrjinnän muodot, joissa tosiasiallisesti päädytään samaan lopputulokseen muita erotteluperusteita soveltamalla. Niinpä eläkepisteiden saamiseksi asetettu asuinpaikkaehto, jonka jäsenvaltion kansalaisia olevat työntekijät - joista suurin osa asuu tässä jäsenvaltiossa - täyttävät helpommin kuin muiden jäsenvaltioiden kansalaisia olevat työntekijät, on välillisesti syrjivä, jos sen vaikutukset kohdistuvat sen ominaislaadun vuoksi enemmän siirtotyöläisiin kuin kotimaisiin työntekijöihin ja jos se tämän vuoksi voi olla epäedullinen erityisesti siirtotyöläisten kannalta.
Avainsanat

Tiivistelmä



Avainsanat

Henkilöstö - Kulukorvaus - Asettautumiskorvaus - Kohde - Eräässä yhteisön toimielimessä kansallisena asiantuntijana aiemmin työskennellyt virkamies

(Euroopan yhteisöjen virkamiehiin sovellettavien henkilöstösääntöjen liitteessä VII olevan 5 artiklan 1 kohta ja 3 kohdan 2 alakohta)

Tiivistelmä

Henkilöstösääntöjen liitteessä VII olevan 5 artiklan 1 kohdasta ja 3 kohdan 2 alakohdasta ilmenee, että asettautumiskorvaus, joka on kiinteämääräinen ja jakamaton etuus, maksetaan automaattisesti vakinaistettavalle virkamiehelle sillä edellytyksellä, että hänellä on oikeus ulkomaankorvaukseen ja että hän on osoittanut asettautuneensa asemapaikkaansa, eikä asianomaisella ole velvollisuutta osoittaa, että hänelle on aiheutunut todellisia kuluja.

Asettautumiskorvauksella pyritään näet korvaamaan sellaisia vääjäämättömiä kuluja, joita asianomaiselle henkilölle syntyy, kun hänet vakinaistetaan hänen työskenneltyään ensin väliaikaisena, tavallisesti koeajalla olevana virkamiehenä, koska hänen on tällöin asettauduttava asumaan asemapaikkaansa toistaiseksi ja ehkä huomattavankin pitkäksi ajaksi. Tämä korvaus on maksettava riippumatta siitä, että vakinaistettu virkamies useimmiten asuu edelleen samassa paikassa kuin aikaisemmin. Tämä on myös syy siihen, että kun virkamies vakinaistetaan ja hänelle maksetaan asettautumiskorvaus, hänelle ei enää makseta mahdollista päivärahaa, jolla pyritään korvaamaan koeajalla olevan virkamiehen virkasuhteen väliaikaisuudesta aiheutuvia kuluja.
Avainsanat

Tiivistelmä



Avainsanat

1 Oikeudenkäyntimenettely - Julkisasiamiehen ratkaisuehdotus - Ratkaisuehdotuksen esittämistapa

2 Sosiaalipolitiikka - Miespuoliset ja naispuoliset työntekijät - Samapalkkaisuus - Perustamissopimuksen 119 artikla (EY:n perustamissopimuksen 117-120 artikla on korvattu EY 136-143 artiklalla) - Asiassa 43/75 8.4.1976 annetun tuomion ajallisten vaikutusten rajoittaminen - Ei ole olemassa seikkoja, jotka estäisivät soveltamasta kansallista lainsäädäntöä, jossa säädetään oikeudesta kuulua takautuvasti ammatilliseen eläkejärjestelmään

(EY:n perustamissopimuksen 119 artikla (EY:n perustamissopimuksen 117-120 artikla on korvattu EY 136-EY 143 artiklalla))

Tiivistelmä

1 Julkisasiamiehen ratkaisuehdotuksen ratkaisuosan esittäminen muun jaoston kuin asianomaisen asian ratkaisevan jaoston istunnossa ei merkitse minkään yhteisöjen tuomioistuimessa sovellettavan säännön rikkomista eikä minkään kansallisessa tuomioistuimessa käsiteltävänä olevan asian asianosaisille myönnetyn oikeuden rikkomista. Asianomaisen jaoston tuomarit voivat nimittäin tutustua julkisasiamiehen ratkaisuehdotukseen sen tultua toimitetuksi yhteisöjen tuomioistuimen kirjaamoon, ja ratkaisuehdotuksen julkistaminen varmistetaan erityisesti siten, että sen ratkaisuosa luetaan istunnossa ja ratkaisuehdotus toimitetaan kirjaamoon.

(ks. 26-27 kohta)

2 Se, että mahdollisuutta vedota perustamissopimuksen 119 artiklan (EY:n perustamissopimuksen 117-120 artikla on korvattu EY 136-143 artiklalla) välittömään oikeusvaikutukseen on ajallisesti rajattu, mikä on seurausta asiassa 43/75, Defrenne II, 8.4.1976 annetusta tuomiosta, ei estä soveltamasta sellaisia kansallisia säännöksiä, joissa todetaan tasa-arvoperiaate, jonka mukaan kaikilla osa-aikaisilla työntekijöillä on oikeus kuulua takautuvasti ammatilliseen eläkejärjestelmään ja saada eläkettä tästä järjestelmästä.

Edellä mainitulla rajoituksella ei ole missään tapauksessa pyritty poistamaan niiden työntekijöiden, joita asia koskee, mahdollisuutta vedota tasa-arvoperiaatetta ilmentäviin kansallisiin säännöksiin. Kansallisilla säännöksillä, joilla pyritään varmistamaan miespuolisten ja naispuolisten työntekijöiden samapalkkaisuusperiaatteen soveltaminen, nimittäin myötävaikutetaan perustamissopimuksen 119 artiklan täytäntöönpanoon. Tällaisessa tapauksessa oikeusvarmuuden periaatetta, jonka takia yhteisöjen tuomioistuin voi poikkeuksellisesti joutua rajoittamaan mahdollisuutta vedota tulkitsemaansa säännöksen tai määräykseen, ei voida soveltaa, eikä se estä sellaisten kansallisten säännösten soveltamista, joilla taataan yhteisön oikeuden mukainen tulos.

Myöskään sillä seikalla, että asianomaisilla kansallisilla säännöksillä kielletään työntekijöiden kaikkinainen syrjintä sen perusteella, että he työskentelevät osa-aikaisesti, eikä heidän sukupuolensa perusteella, ei ole merkitystä tämän tulkinnan kannalta.

(ks. 46-48, 50 ja 56 kohta sekä tuomiolauselman 1-2 kohta)
Avainsanat

Tiivistelmä



Avainsanat

Maatalous - Yhteinen markkinajärjestely - Maito ja maitotuotteet - Maidon lisämaksu - Lisämaksusta vapautettujen viitemäärien myöntäminen - Tuottajat, jotka ovat pidättyneet toimituksista kaupan pitämisestä luopumista tai tuotantosuunnan muuttamista koskevan palkkiojärjestelmän mukaisesti - Annetusta sitoumuksesta johtuvien velvoitteiden laiminlyönti - Seuraukset erityisten viitemäärien myöntämisen kannalta

(Neuvoston asetus N:o 1078/77 ja neuvoston asetuksen N:o 857/84, sellaisena kuin se on muutettuna asetuksella N:o 1639/91, 3 a artiklan 1 kohdan toinen alakohta)

Tiivistelmä

Maidon ja maitotuotteiden kaupan pitämisestä luopumista ja lypsykarjan tuotannon muuttamista koskevasta palkkiojärjestelmästä annetun asetuksen N:o 1078/77 mukaisesta sitoumuksesta johtuvan maidon kaupan pitämisestä luopumista koskevan velvoitteen rikkominen aiheuttaa yhtäältä tämän asetuksen perusteella myönnetyn palkkion menettämisen ja estää toisaalta maidon lisämaksun soveltamista koskevista yleisistä säännöistä annetun asetuksen N:o 857/84 3 a artiklan 1 kohdan toisen alakohdan mukaisen erityisen viitemäärän myöntämisen.

Sitä vastoin maidon kaupan pitämisestä luopumista tai tuotannon muuttamista koskevaan järjestelmään liittyvän yhden tai useamman muun velvoitteen rikkominen, jos siitä on myös seurauksena palkkion menettäminen, ei voi vaikuttaa tuottajan oikeuteen saada erityinen viitemäärä silloin, kun tuottaja on todellisuudessa keskeyttänyt kaupan pitämisen kyseisen järjestelmän perusteella.

Siinä tapauksessa, että vain osa maidosta on myyty tehtyä sitoumusta rikkoen, tuottajalla, jolta oikeus palkkioon on evätty, on kuitenkin edelleen oikeus saada erityinen viitemäärä siltä osin, kuin hän voi vedota perusteltuun luottamukseensa, eli ainoastaan siltä osin, kuin hän on noudattanut sitoumustaan olla pitämättä kaupan maitoa ja maitotuotteita. Tästä seuraava erityisen viitemäärän myöntämättä jättäminen täyttämättä jätettyjen velvoitteiden mukaisessa suhteessa on myös suhteellisuusperiaatteen mukaista, koska se ei vaikuta selvästi epätarkoituksenmukaiselta asetuksen N:o 857/84 kyseisen säännöksen, sellaisena kuin se on muutettuna asetuksella N:o 1639/91, tavoitteeseen nähden, joka on se, että asetuksen N:o 1078/77 mukaisen sitoumuksen johdosta maidon ja maitotuotteiden kaupan pitämisen keskeyttäneet maanviljelijät voivat jatkaa tuotantoaan.
Avainsanat

Tiivistelmä



Avainsanat

Siirtotyöläisten sosiaaliturva - Etuudet, joita maksetaan jäsenvaltion lainsäädännön mukaan toisen jäsenvaltion alueella sattuneen tapaturman perusteella - Etuuksista vastuussa olevien vakuutuslaitosten oikeus esittää vaatimuksia vastuussa olevaa kolmatta kohtaan - Uhrin oikeudet - Oikeuksien määrittely sen jäsenvaltion oikeusjärjestyksen mukaan, jonka alueella tapaturma on sattunut - Etuuksista vastuussa olevan vakuutuslaitoksen takautumisoikeus ja takautumisoikeuden piiriin kuuluvien oikeuksien laajuus, jotka määritellään sen jäsenvaltion oikeusjärjestyksen mukaan, jonka piiriin etuuksista vastuussa oleva vakuutuslaitos kuuluu - Rajat

(Neuvoston asetuksen N:o 1408/71 93 artiklan 1 kohdan a alakohta)

Tiivistelmä

Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen N:o 1408/71 93 artiklan 1 kohdan a alakohtaa, sellaisena kuin tämä asetus on muutettuna ja ajan tasalle saatettuna neuvoston asetuksella N:o 2001/83, on tulkittava siten, että kun jäsenvaltion alueella on sattunut tapaturma, jonka takia asetuksessa tarkoitettu, jonkin toisen jäsenvaltion piiriin kuuluva sosiaaliturvalaitos on maksanut sosiaaliturvaetuuksia uhrille tai hänen oikeudenomistajilleen, tapaturman aiheuttajaan kohdistuvat uhrin tai hänen oikeudenomistajiensa oikeudet, joiden osalta kyseessä oleva laitos voi saada takautumisoikeuden, sekä vahingonkorvauskanteen nostamiselle sen jäsenvaltion tuomioistuimissa asetetut edellytykset, jonka alueella tapaturma on sattunut, määräytyvät tämän jäsenvaltion oikeuden mukaan, mukaan lukien sovellettavat kansainvälisen yksityisoikeuden säännöt.

Tätä säännöstä on tulkittava siten, että sosiaaliturvalaitoksen mahdollinen niitä oikeuksia koskeva takautumisoikeus, jotka uhrilla tai hänen oikeudenomistajillaan on, sekä näiden takautumisoikeuden piiriin kuuluvien oikeuksien laajuus määräytyvät sen jäsenvaltion oikeuden mukaan, jonka piiriin tämä laitos kuuluu, sillä edellytyksellä, että tässä oikeudessa säädettyä takautumisoikeutta käytettäessä ei vaadita enempää oikeuksia kuin mitä uhrilla tai hänen oikeudenomistajillaan on tapaturman aiheuttajaa kohtaan sen jäsenvaltion oikeuden mukaan, jonka alueella tapaturma on sattunut.

Asiaa käsittelevän tuomioistuimen asiana on määritellä, mitkä ovat sen jäsenvaltion lainsäädännön relevantit säännökset, jonka piiriin etuuksista vastuussa oleva vakuutuslaitos kuuluu, ja soveltaa näitä säännöksiä, vaikka näillä säännöksillä tehtäisiin mahdottomaksi tällaisen vakuutuslaitoksen niitä oikeuksia koskeva takautumisoikeus, jotka etuuksien saajalla on tapaturman aiheuttajaa kohtaan, tai rajoitettaisiin tätä oikeutta, tai estettäisiin takautumisoikeuden saanutta vakuutuslaitosta vetoamasta näihin oikeuksiin tai rajoitettaisiin tätä vetoamisoikeutta.
Avainsanat

Tiivistelmä



Avainsanat

1 Tavaroiden vapaa liikkuvuus - Poikkeukset - Rajoitukset - Jäsenvaltioiden lainsäädännön lähentämisestä annettujen direktiivien olemassaolon vaikutukset (EY:n perustamissopimuksen 36 artikla) 2 Maatalous - Terveydensuojelua koskevan jäsenvaltioiden lainsäädännön lähentäminen - Jäsenvaltioiden välinen tuoreen lihan kauppa - Eläinlääkärintarkastukset - Direktiivien 64/433/ETY ja 89/662/ETY ulottuvuus - Siitoskarjun hajun tunnistamiseksi ja arvioimiseksi toteutettavien toimenpiteiden yhdenmukaistaminen - Yhdenmukaistetun järjestelmän ulkopuolelle meneviä kansallisia toimenpiteitä ei voida hyväksyä (Neuvoston direktiivin 64/433/ETY, sellaisena kuin se on muutettuna direktiivillä 91/497/ETY, 5 artiklan 1 kohdan o alakohta ja 6 artiklan 1 kohdan b alakohta ja neuvoston direktiivin 89/662/ETY 5 artiklan 1 kohta sekä 7 ja 8 artikla)

Tiivistelmä

1 Vaikka perustamissopimuksen 36 artiklan mukaan voidaan pitää voimassa sellaisia tavaroiden vapaata liikkuvuutta estäviä rajoituksia, jotka ovat perusteltuja eläinten terveyden ja elämän suojelemiseksi ja jotka ovat yhteisön oikeudessa tunnustettuja perustavanlaatuisia vaatimuksia, tätä määräystä ei voida soveltaa, kun yhteisön direktiiveillä on yhdenmukaistettu sellaisen erityisen tavoitteen toteuttamiseksi tarvittavat toimenpiteet, johon 36 artiklaan vetoamalla pyritään. Asianlaita on näin myös silloin, kun vedotaan kuluttajansuojan tarpeeseen. Näin ollen aiheelliset tarkastukset on suoritettava ja suojatoimenpiteet toteutettava yhdenmukaistamisesta annetussa direktiivissä säädetyissä rajoissa. Tältä osin jäsenvaltioiden on luotettava vastavuoroisesti kunkin jäsenvaltion alueella suoritettuihin tarkastuksiin. 2 Terveysvaatimuksista tuoreen lihan tuotannossa ja saattamisessa markkinoille annetusta direktiivistä 64/433/ETY, sellaisena kuin se on muutettuna direktiivillä 91/497/ETY, ja eläinlääkärintarkastuksista yhteisön sisäisessä kaupassa sisämarkkinoiden toteuttamista varten annetusta direktiivistä 89/662/ETY ilmenee, että toimenpiteet, joita jäsenvaltioiden viranomaiset voivat toteuttaa kastroimattomien karjujen lihassa olevan voimakkaan sukupuolihajun tunnistamiseksi, on yhdenmukaistettu yhteisössä. Jos tuotaessa maahan sellaista kastroimattomien karjujen lihaa, johon on jo kohdistunut lähettäjänä olevassa jäsenvaltiossa tarkastuksia yhteisön sääntöjen mukaisesti, jäsenvaltio asettaa vaatimuksia ja tarkastuksia, jotka menevät edellä mainittujen direktiivien rajojen ulkopuolelle, se jättää noudattamatta näin ollen näiden direktiivien ja erityisesti direktiivin 64/433/ETY 5 artiklan 1 kohdan o alakohdan ja 6 artiklan 1 kohdan b alakohdan ja direktiivin 89/662/ETY 5 artiklan 1 kohdan sekä 7 ja 8 artiklan mukaisia velvoitteitaan.
Avainsanat

Tiivistelmä



Avainsanat

1 Maatalous - Jäsenvaltioiden lainsäädännön lähentäminen - Kasvinsuojeluaineiden markkinoille saattaminen - Direktiivi 91/414/ETY - Torjunta-aineet - Markkinoille saattamista koskeva ennakkoon myönnetty lupa

(Neuvoston direktiivin 91/414/ETY 4 ja 8 artikla)

2 Tavaroiden vapaa liikkuvuus - Määrälliset rajoitukset - Vaikutukseltaan vastaavat toimenpiteet - Kansallinen lainsäädäntö, jossa kielletään biosidituotteiden markkinoille saattaminen ilman ennakkoon myönnettyä lupaa - Perusteltavuus - Kansanterveyden suojelu - Edellytykset

(EY:n perustamissopimuksen 30 ja 36 artikla)

Tiivistelmä

1 Kasvinsuojeluaineiden markkinoille saattamisesta annetussa direktiivissä 91/414/ETY edellytetään, että kunkin jäsenvaltion, jossa direktiivin soveltamisalaan kuuluva torjunta-aine saatetaan markkinoille, toimivaltaisen viranomaisen on ennakolta myönnettävä tähän direktiivin 4 tai 8 artiklan mukainen lupa.

2 Sellaisen biosidituotteen, jota toimivaltainen viranomainen ei ole hyväksynyt ennakolta, markkinoille saattamisen kieltävä kansallinen lainsäädäntö on perustamissopimuksen 30 artiklassa tarkoitettu määrällisiä rajoituksia vaikutuksiltaan vastaava toimenpide, joka on 36 artiklan nojalla oikeutettu, vaikka tämä tuote on jo hyväksytty toisessa jäsenvaltiossa, edellyttäen, että teknisten tai kemiallisten kokeiden tai laboratoriotestien suorittamista ei tarpeettomasti vaadita silloin, kun samat kokeet ja testit on jo tehty tässä toisessa jäsenvaltiossa ja kun niiden tulokset ovat tuontijäsenvaltion toimivaltaisten viranomaisten käytettävissä tai niiden pyynnöstä saatavissa niiden käyttöön.
Avainsanat

Tiivistelmä



Avainsanat

Jäsenvaltioiden lainsäädännön lähentäminen - Tislattujen alkoholijuomien määritelmä, kuvaus ja esittely - Asetus N:o 1576/89 - Vedellä laimennetusta whiskystä koostuva juoma, jonka alkoholipitoisuus on alle 40 tilavuusprosenttia - Ilmaisun "whisky" käyttö myyntinimityksessä ei ole sallittu - Ilmaisun "whisky" sisällyttäminen ainesosaluetteloon - Yksityiskohtaiset säännöt

(Neuvoston asetuksen N:o 1576/89 5 artikla; neuvoston direktiivin 79/112/ETY 2 artiklan 1 kohta ja 7 artiklan 1 kohta)

Tiivistelmä

Tislattujen alkoholijuomien määritelmää, kuvausta ja esittelyä koskevista yleisistä säännöistä annetun asetuksen N:o 1576/89 5 artiklan vastaista on sisällyttää yleisnimi "whisky" sellaisista tislatuista alkoholijuomista käytettävien myyntinimitysten ilmaisujen joukkoon, jotka sisältävät vedellä laimennettua whiskyä ja joiden alkoholipitoisuus on alle 40 tilavuusprosenttia, tai lisätä ilmaisu "whisky" sellaisesta juomasta käytettyyn nimitykseen "alkoholi" tai "tislattu alkoholijuoma".

Ilmaisu "whisky" saa kuitenkin esiintyä kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä annetun direktiivin 79/112/ETY 7 artiklan 1 kohdan mukaan tällaisen tuotteen pakkausmerkinnöissä sillä direktiivin 79/112/ETY 2 artiklan 1 kohdassa yleisesti säädetyllä edellytyksellä, jonka mukaan elintarvikkeen pakkausmerkinnät eivät saa olla omiaan johtamaan kuluttajaa harhaan elintarvikkeen ominaispiirteiden osalta eli erityisesti sen luonteen ja ominaisuuksien osalta. Tältä osin on syytä täsmentää, että asetus N:o 1576/89 on erikoissäännös, jota sovelletaan ensisijaisesti direktiiviin 79/112/ETY nähden. Tästä seuraa, että vaikka ilmaisu "whisky" saa ilman muuta olla ainesosaluettelossa, tämä maininta saa olla myyntinimityksen välittömässä yhteydessä ainoastaan, jos se esiintyy selvästi erillisenä ja huomaamattomampana siksi, että muussa tapauksessa tehtäisiin tyhjäksi ne vaikutukset, jotka seuraavat kiellosta käyttää nimitystä "whisky" myyntinimityksessä.$
Avainsanat

Tiivistelmä



Avainsanat

Palvelujen tarjoamisen vapaus - Rajoitukset - Henkivakuutussäästämisen verotus - Jäsenvaltion lainsäädäntöä, jonka perusteella sovelletaan eri verosäännöksiä palveluja tarjoavan vakuutusyhtiön sijoittautumispaikan mukaan, ei voida hyväksyä

(EY:n perustamissopimuksen 59 artikla)

Tiivistelmä

Vaikka välittömät verot eivät sinänsä kuulu yhteisöjen toimivallan piiriin, jäsenvaltioiden on silti käytettävä niiden omaa toimivaltaa yhteisön oikeutta noudattaen.

Kun kyseessä on palvelujen tarjoamisen vapaus, EY:n perustamissopimuksen 59 artiklan vastaisena on pidettävä sellaista pääomahenkivakuutuksen verotusta koskevaa kansallista lainsäädäntöä, jossa on eri säännökset pääomahenkivakuutuksen verotuksesta sen mukaan, onko vakuutusyhtiö, jolta vakuutus on otettu, sijoittautunut kyseiseen valtioon, jos tähän lainsäädäntöön liittyy useita seikkoja, joiden vuoksi vakuutuksenottajat eivät mahdollisesti halua ottaa pääomahenkivakuutuksia muissa jäsenvaltioissa sijaitsevilta vakuutusyhtiöiltä ja joiden vuoksi vakuutusyhtiöt eivät mahdollisesti halua tarjota palveluitaan kyseisen jäsenvaltion markkinoilla.